**ΔΕΥΤΕΡΟΒΑΘΜΙΑ ΕΚΠΑΙΔΕΥΣΗ**

Η Δευτεροβάθμια Εκπαίδευση περιλαμβάνει

* την υποχρεωτική Δευτεροβάθμια Εκπαίδευση που παρέχεται στα Γυμνάσια και
* τη μεταϋποχρεωτική Δευτεροβάθμια Εκπαίδευση που παρέχεται στα Γενικά (ΓΕ.Λ.) και στα Επαγγελματικά Λύκεια (ΕΠΑ.Λ.)

Οι μετρήσεις που περιλαμβάνονται στους στατιστικούς πίνακες 2022-2023 αναφέρονται χρονικά στην περίοδο Μαρτίου - Απριλίου 2023, με εξαίρεση τον αριθμό των αποφοίτων που μετριέται στην έναρξη του επόμενου σχολικού έτους (2023-2024), ώστε να ενσωματώνει και τους επιτυχόντες της επαναληπτικής εξεταστικής περιόδου του Σεπτεμβρίου 2023. Η συμπλήρωση των πινάκων γίνεται με χρήση δεδομένων που παρέχονται από το ολοκληρωμένο πληροφοριακό σύστημα «myschool».

Οι πίνακες περιλαμβάνουν **τη Δημόσια και την Ιδιωτική Δευτεροβάθμια Εκπαίδευση** και είναι οι εξής:

* Πίνακας 1: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης - Γυμνάσια
* Πίνακας 2: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης - Γενικά Λύκεια (ΓΕ.Λ.)
* Πίνακας 3: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης - Επαγγελματικά Λύκεια (ΕΠΑ.Λ.)
* Πίνακας 4: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων - Διδασκόντων - Σύνολο Ελλάδας
* Πίνακας 5: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων - Διδασκόντων - Σύνολο Αττικής
* Πίνακας 6: Σχολικός πληθυσμός ανά φύλο που παρακολουθεί ξένες Γλώσσες (Αγγλικά, Γαλλικά, Γερμανικά, Ιταλικά) ανά είδος σχολείου και σχολικός πληθυσμός που παρακολουθεί καμία, μία ή δύο ξένες Γλώσσες ανά είδος σχολείου
* Πίνακας 7: Σχολικός Πληθυσμός ανά φύλο και αριθμός Τμημάτων ανά Ομάδα Προσανατολισμού στη Γ΄ Λυκείου σε ημερήσια και εσπερινά ΓΕ.Λ.
* Πίνακας 8: Ιδιωτική Εκπαίδευση - Σχολικές Μονάδες και Σχολικός Πληθυσμός ανά Δ/νση Εκπ/σης - Γυμνάσια, Λύκεια και ΕΠΑ.Λ. - Σύνολο Ελλάδας

Οι πίνακες **1 έως και 7** αναφέρονται στις λειτουργούσες σχολικές μονάδες (ημερήσιες και εσπερινές) δημοσίων Γυμνασίων, Γενικών και Επαγγελματικών Λυκείων, στα τμήματα, στους ενεργούς μαθητές, στους αποφοίτους καθώς και στους διδάσκοντες.

Ο πίνακας 8 που αφορά στην **Ιδιωτική Εκπαίδευση** περιλαμβάνει τα στοιχεία των σχολικών μονάδων (Γυμνασίων, Γενικών και Επαγγελματικών Λυκείων), καθώς και τον συνολικό αριθμό του σχολικού πληθυσμού ανά Δ/νση Εκπαίδευσης στο σύνολο Ελλάδας. Τα στατιστικά δεδομένα που αφορούν στην Ιδιωτική Εκπαίδευση ξεκίνησαν να παράγονται από το σχολικό έτος 2020-2021.

Οι πίνακες αναφέρονται στα σχολεία γενικής παιδείας. Επομένως, δεν συμπεριλαμβάνονται:

* Ελληνικά Σχολεία του Εξωτερικού (Συντονιστικά Γραφεία Εκπ/σης Εξωτερικού)
* Σχολεία Ειδικής Αγωγής
* Ε.Ε.Ε.Ε.Κ.
* Ιδιωτικά Σχολεία (κατά περίπτωση)
* Ξένα Σχολεία
* Δ.Υ.Ε.Π.

**Δομές Υποδοχής και Εκπαίδευσης Προσφύγων (Δ.Υ.Ε.Π.)**

Στους διδάσκοντες περιλαμβάνονται όσοι υπηρετούν σε Δ.Υ.Ε.Π.

Στους μαθητές **δεν** περιλαμβάνονται όσοι φοιτούν σε τάξεις Δ.Υ.Ε.Π., διότι παρατηρείται σημαντική απόκλιση ανάμεσα στον αριθμό των μαθητών που ξεκινούν από τα κέντρα φιλοξενίας προς τις σχολικές μονάδες, όπως καταγράφεται από τον Διεθνή Οργανισμό Μετανάστευσης και στον αριθμό των μαθητών όπως καταχωρίζεται από τους Διευθυντές των σχολικών μονάδων στο myschool.

Ειδικότερα:

**Πίνακας 1: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης – Γυμνάσια**

Στον «Πίνακα 1» αποτυπώνεται γεωγραφικά η κατανομή Γυμνασίων, τμημάτων, ενεργών μαθητών και διδασκόντων ανά Διεύθυνση Εκπαίδευσης. Η τριετής παρακολούθηση στο Γυμνάσιο αποτελεί την τελευταία περίοδο της υποχρεωτικής εκπαίδευσης και είναι προαπαιτούμενο για την εγγραφή και φοίτηση στα Γενικά και Επαγγελματικά Λύκεια.

Τα Γυμνάσια διακρίνονται σε **Ημερήσια** και **Εσπερινά** και περιλαμβάνουν:

1. Γενικό Εκκλησιαστικό Λύκειο – Γυμνάσιο (περιλαμβάνει Εκκλησιαστικά Γυμνάσια και Εκκλησιαστικά Γυμνάσια με Λυκειακές Τάξεις)
2. Γυμνάσιο Διαπολιτισμικής Εκπαίδευσης (στοχεύει στη διευκόλυνση ένταξης στο εκπαιδευτικό σύστημα μαθητών που προέρχονται από το εξωτερικό)
3. Γυμνάσιο Διαπολιτισμικής Εκπαίδευσης με Λυκειακές Τάξεις
4. Γυμνάσιο Ευρωπαϊκής Παιδείας με Λυκειακές Τάξεις (ΣΕΠ) (Ιδρύθηκε στην Κρήτη - [Ν. 3376/2005](https://webgate.ec.europa.eu/fpfis/mwikis/eurydice/index.php/Ell%C3%A1da%3A%CE%9D%CE%BF%CE%BC%CE%BF%CE%B8%CE%B5%CF%83%CE%AF%CE%B1#anchor6_3376). Το σχολείο εφαρμόζει τα αναλυτικά προγράμματα μαθημάτων που διδάσκονται στα Ευρωπαϊκά Σχολεία και καλύπτει εκτός από το Γυμνάσιο, Νηπιαγωγείο, Δημοτικό και Λύκειο)
5. Γυμνάσιο Μειονοτικής Εκπαίδευσης με Λυκειακές Τάξεις (υλοποιεί το ειδικό εκπαιδευτικό πρόγραμμα «Εκπαίδευση Μουσουλμανόπαιδων», με στόχο τη βελτίωση των εκπαιδευτικών δεδομένων της μουσουλμανικής μειονότητας)
6. Εσπερινό Γυμνάσιο
7. Εσπερινό Γυμνάσιο με Λυκειακές Τάξεις
8. Ημερήσιο Γυμνάσιο
9. Ημερήσιο Γυμνάσιο με Λυκειακές Τάξεις
10. Ιεροσπουδαστήριο
11. Καλλιτεχνικό Γυμνάσιο
12. Καλλιτεχνικό Γυμνάσιο με Λυκειακές Τάξεις
13. Μουσικό Γυμνάσιο
14. Μουσικό Γυμνάσιο με Μουσικές Λυκειακές Τάξεις
15. Πειραματικό Γυμνάσιο
16. Πειραματικό Γυμνάσιο με Λυκειακές Τάξεις
17. Πρότυπο Γυμνάσιο

Γυμνάσια που προσφέρουν κατάρτιση και προετοιμασία για συγκεκριμένη επαγγελματική κατεύθυνση, χωρίς να υστερούν σε γενική παιδεία, είναι τα **Μουσικά**, τα **Καλλιτεχνικά** και τα **Εκκλησιαστικά**. Παράλληλα λειτουργούν **Πρότυπα** Γυμνάσια που στοχεύουν στην καλλιέργεια και στη διάχυση της ιδέας και των πρακτικών της αριστείας στο εκπαιδευτικό σύστημα, καθώς και στην ανάδειξη και ενθάρρυνση μαθητών με ταλέντα και ιδιαίτερες μαθησιακές δυνατότητες εφαρμόζοντας καινοτόμα εκπαιδευτικά προγράμματα. Επιπλέον, λειτουργούν **Πειραματικά** Γυμνάσια που σκοπό έχουν τη συνδρομή στην κάλυψη αναγκών του εκπαιδευτικού συστήματος σε ερευνητικές και επιμορφωτικές ανάγκες και τη διάχυση καλών εκπαιδευτικών πρακτικών. Τέλος, τα **Εσπερινά**, τα **Διαπολιτισμικά**, τα **Μειονοτικά**, αλλά και το **Σχολείο Ευρωπαϊκής Παιδείας** απευθύνονται σε μαθητές με συγκεκριμένες εκπαιδευτικές ανάγκες.

Η μεταβλητή **«Γυμνάσια»** αναφέρεται στο πλήθος των λειτουργούντων Γυμνασίων.

Ως **«Τμήματα»** ορίζονται τα Τμήματα Γενικής Παιδείας.

Η μεταβλητή **«Μαθητές»** αναφέρεται στους ενεργούς μαθητές. Ο αριθμός των μαθητών σε κάθε τάξη ή τμήμα τάξης Γυμνασίων δεν μπορεί να υπερβαίνει τους είκοσι επτά (27). Όταν ο αριθμός αυτός υπερβαίνει τους είκοσι επτά (27) τότε δημιουργείται νέο τμήμα. Σε εξαιρετικές περιπτώσεις με απόφαση του οικείου Διευθυντή Δ/θμιας Εκπαίδευσης μπορεί να γίνει προσαύξηση κατά 10% (ΚΥΑ 129818/Γ2/2013, ΦΕΚ 2451/Β/01.10.2013, με ισχύ από το σχολικό έτος 2013-14).

Στους πίνακες που αναφέρονται στα Γυμνάσια οι μεταβλητές **«Τμήματα»** και **«Μαθητές»** περιλαμβάνουν τα τμήματα και τους μαθητές των γυμνασίων και των γυμνασίων με Λ.Τ. (χωρίς τα τμήματα και τους μαθητές των Λυκειακών Τάξεων των Γυμνασίων).

Η μεταβλητή **«Διδάσκοντες»** περιλαμβάνει τους μόνιμους, τους αναπληρωτές και τους ωρομίσθιους. Στους διδάσκοντες περιλαμβάνονται όσοι πραγματικά διδάσκουν την περίοδο αναφοράς, ανεξάρτητα από τη σχέση εργασίας. Δεν καταγράφονται όσοι εκπαιδευτικοί απουσιάζουν με άδεια μεγαλύτερη των 2 εβδομάδων (10 εργάσιμων ημερών). Σε αυτήν την περίπτωση, το σύστημα καταγράφει τους εκπαιδευτικούς ως απόντες. Η πρακτική αυτή στηρίζεται στο γεγονός ότι οι Διευθύνσεις Εκπαίδευσης για χρονικό διάστημα μεγαλύτερο των 10 εργάσιμων ημερών θα πρέπει να καλύψουν τις διδακτικές ώρες με αναπληρωτή.

Αναλυτικά η κατηγοριοποίηση στο πληροφοριακό σύστημα για τους εκπαιδευτικούς με βάση τη **σχέση εργασίας**, η οποία διαφοροποιείται ανά σχολικό έτος ανάλογα με τις εκάστοτε προσλήψεις, είναι η εξής:

1. Αναπληρωτής
2. Αναπληρωτής ΔΥΕΠ Μειωμένου Ωραρίου μέσω Ε.Σ.Π.Α.
3. Αναπληρωτής ΔΥΕΠ μέσω Ε.Σ.Π.Α.
4. Αναπληρωτής Ειδικής
5. Αναπληρωτής Ειδικής Μειωμένου Ωραρίου
6. Αναπληρωτής Ειδικής Μειωμένου Ωραρίου μέσω Π.Δ.Ε.
7. Αναπληρωτής Ειδικής μέσω Π.Δ.Ε.
8. Αναπληρωτής Ενισχυτικής Διδασκαλίας
9. Αναπληρωτής Ζ.Ε.Π. Μειωμένου Ωραρίου μέσω Ε.Σ.Π.Α.
10. Αναπληρωτής Μαθητείας Μειωμένου Ωραρίου μέσω Ε.Σ.Π.Α.
11. Αναπληρωτής Μαθητείας μέσω Ε.Σ.Π.Α.
12. Αναπληρωτής Μειωμένου Ωραρίου
13. Αναπληρωτής Μειωμένου Ωραρίου μέσω Ε.Σ.Π.Α.
14. Αναπληρωτής μέσω Ε.Σ.Π.Α.
15. Αναπληρωτής ΜΝΑΕ Μειωμένου Ωραρίου μέσω Ε.Σ.Π.Α.
16. Αναπληρωτής ΜΝΑΕ μέσω Ε.Σ.Π.Α.
17. Αναπληρωτής Παράλληλης Στήριξης
18. Αναπληρωτής Παράλληλης Στήριξης Μειωμένου Ωραρίου
19. Αναπληρωτής Παράλληλης Στήριξης Μειωμένου Ωραρίου μέσω Ε.Σ.Π.Α.
20. Αναπληρωτής Παράλληλης Στήριξης μέσω Ε.Σ.Π.Α.
21. Αναπληρωτής Π.Δ.Ε.
22. Αναπληρωτής Π.Δ.Ε. Μειωμένου Ωραρίου
23. Αναπληρωτής Σ.Δ.Ε.Υ. μέσω Ε.Σ.Π.Α.
24. Ιδιωτικού Δικαίου Αορίστου Χρόνου (Ι.Δ.Α.Χ.)
25. Μετακλητός
26. Μόνιμος
27. Ωρομίσθιος
28. Ωρομίσθιος Ενισχυτικής Διδασκαλίας / Π.Δ.Σ.

Η μεταβλητή **«Διδάσκοντες»** για τα Γυμνάσια περιλαμβάνει **και** τους διδάσκοντες στις Λυκειακές Τάξεις των Γυμνασίων.

**Πίνακας 2: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης– Γενικά Λύκεια (ΓΕ.Λ.)**

Στον «Πίνακα 2» αποτυπώνεται γεωγραφικά η κατανομή σχολικών μονάδων, τμημάτων, ενεργών μαθητών και διδασκόντων στα Γενικά Λύκεια ανά Δ/νση Εκπ/σης. Εκτός από τα Γενικά Λύκεια παρουσιάζονται και τα Γυμνάσια με Λυκειακές τάξεις, γιατί μπορεί σε μία Δ/νση Εκπ/σης να μη λειτουργεί Γενικό Λύκειο και οι μαθητές να φοιτούν σε Λυκειακές τάξεις Γυμνασίου.

Το δεύτερο επίπεδο της Δευτεροβάθμιας Εκπαίδευσης είναι μη υποχρεωτικού χαρακτήρα, περιλαμβάνει τόσο τη γενική εκπαίδευση (σε ΓΕ.Λ.) όσο και την επαγγελματική εκπαίδευση (σε ΕΠΑ.Λ.).

Στα ΓΕ.Λ., οι μαθητές εγγράφονται στο 15ο έτος της ηλικίας τους με απαραίτητη προϋπόθεση την κτήση απολυτηρίου τίτλου Γυμνασίου ή άλλου ισότιμου τίτλου σπουδών. Παράλληλα με τα ημερήσια, λειτουργούν εσπερινά ΓΕ.Λ.. Η φοίτηση στα ΓΕ.Λ. είναι τριετής και περιλαμβάνει τις τάξεις Α΄, Β΄ και Γ΄, σύμφωνα με τον Ν. 4547/2018, ΦΕΚ 102/Α/12-06-2018, άρθρο 105.

Η έννοια «Λύκεια» περιλαμβάνει:

* Γενικά
* Εκκλησιαστικά
* Μειονοτικά
* Διαπολιτισμικά
* Καλλιτεχνικά
* Μουσικά
* Πειραματικά
* Πρότυπα Λύκεια

Λύκεια που προσφέρουν κατάρτιση και προετοιμασία για συγκεκριμένη επαγγελματική κατεύθυνση, χωρίς να υστερούν σε γενική παιδεία, είναι τα **Μουσικά**, τα **Καλλιτεχνικά** και τα **Εκκλησιαστικά**. Παράλληλα λειτουργούν **Πρότυπα** Λύκεια που στοχεύουν στην καλλιέργεια και στη διάχυση της ιδέας και των πρακτικών της αριστείας στο εκπαιδευτικό σύστημα, καθώς και στην ανάδειξη και ενθάρρυνση μαθητών με ταλέντα και ιδιαίτερες μαθησιακές δυνατότητες, εφαρμόζοντας καινοτόμα εκπαιδευτικά προγράμματα. Επιπλέον, λειτουργούν **Πειραματικά** Λύκεια που σκοπό έχουν τη συνδρομή στην κάλυψη αναγκών του εκπαιδευτικού συστήματος σε ερευνητικές και επιμορφωτικές ανάγκες και τη διάχυση καλών εκπαιδευτικών πρακτικών. Τέλος, τα **Εσπερινά**, τα **Διαπολιτισμικά**, τα **Μειονοτικά** αλλά και το **Σχολείο Ευρωπαϊκής Παιδείας,** απευθύνονται σε μαθητές με συγκεκριμένες εκπαιδευτικές ανάγκες.

Η μεταβλητή **«Λύκεια»** αναφέρεται στο πλήθος των λειτουργούντων Λυκείων.

Η μεταβλητή **«Γυμνάσια με Λυκειακές Τάξεις»** περιλαμβάνει **μόνο** το πλήθος των Γυμνασίων που διαθέτουν Λυκειακές Τάξεις.

Ως **«Αριθμός Τμημάτων»** ορίζονται τα Τμήματα Γενικής Παιδείας. Συμπεριλαμβάνονται και τα τμήματα των Λυκειακών Τάξεων των Γυμνασίων. Οι μαθητές σε κάθε τάξη ή τμήμα τάξης Γενικών Λυκείων δεν μπορεί να υπερβαίνουν τους είκοσι επτά (27). Όταν ο αριθμός αυτός υπερβαίνει τους είκοσι επτά (27) τότε δημιουργείται νέο τμήμα. Σε εξαιρετικές περιπτώσεις με απόφαση του οικείου Διευθυντή Δ/θμιας Εκπαίδευσης μπορεί να γίνει προσαύξηση κατά 10% (ΚΥΑ 129818/Γ2/2013, ΦΕΚ 2451/Β/01-10-2013, με ισχύ από το σχολικό έτος 2013-14).

Η μεταβλητή **«Μαθητές»** περιλαμβάνει τους ενεργούς μαθητές των Λυκείων **και** των Λυκειακών Τάξεων Γυμνασίων.

Η μεταβλητή **«Διδάσκοντες»** περιλαμβάνει τους μόνιμους, τους αναπληρωτές και τους ωρομίσθιους. Δεν περιλαμβάνει τους διδάσκοντες σε Λυκειακές Τάξεις Γυμνασίων, οι οποίοι έχουν καταχωρισθεί στον «Πίνακα 1», που αφορά στα Γυμνάσια.

Στους διδάσκοντες περιλαμβάνονται όσοι πραγματικά διδάσκουν την περίοδο αναφοράς, ανεξάρτητα από τη σχέση εργασίας. Δεν καταγράφονται όσοι εκπαιδευτικοί απουσιάζουν με άδεια μεγαλύτερη των 2 εβδομάδων (10 εργάσιμων ημερών). Σε αυτήν την περίπτωση, το σύστημα καταγράφει τους εκπαιδευτικούς ως απόντες. Η πρακτική αυτή στηρίζεται στο γεγονός ότι οι Διευθύνσεις Εκπαίδευσης για χρονικό διάστημα μεγαλύτερο των 10 εργάσιμων ημερών θα πρέπει να καλύψουν τις διδακτικές ώρες, με αναπληρωτή.

Αναλυτικά η κατηγοριοποίηση του πληροφοριακού συστήματος για τους εκπαιδευτικούς με βάση τη σχέση εργασίας είναι όπως περιγράφηκε στον Πίνακα 1.

**Πίνακας 3: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης – Επαγγελματικά Λύκεια (ΕΠΑ.Λ.)**

Στον «Πίνακα 3» αποτυπώνεται γεωγραφικά η κατανομή σχολικών μονάδων, τμημάτων, ενεργών μαθητών και διδασκόντων στα ΕΠΑ.Λ. ανά Δ/νση Εκπ/σης.

Τα ΕΠΑ.Λ. αποτελούν τον κύριο φορέα παροχής Επαγγελματικής μη-Υποχρεωτικής Εκπαίδευσης καθώς απευθύνονται στην πλειονότητα του μαθητικού πληθυσμού που επιλέγουν την Επαγγελματική Εκπαίδευση στη συγκεκριμένη εκπαιδευτική βαθμίδα. Τα ΕΠΑ.Λ. διακρίνονται σε Ημερήσια, Εσπερινά και Πρότυπα. Στα ημερήσια ΕΠΑ.Λ. οι μαθητές εγγράφονται στο 15ο έτος της ηλικίας. Το ελάχιστο όριο ηλικίας για την εγγραφή στα εσπερινά ΕΠΑ.Λ. είναι τα 16 έτη. Στα εσπερινά ΕΠΑ.Λ. φοιτούν είτε εργαζόμενοι, είτε άνεργοι με κάρτα ανεργίας του Ο.Α.Ε.Δ., είτε άλλες κατηγορίες μαθητών, οι οποίοι αδυνατούν να φοιτήσουν στο ημερήσιο ΕΠΑ.Λ..

Η φοίτηση στα ημερήσια και εσπερινά ΕΠΑ.Λ. είναι τριετής και περιλαμβάνει τις τάξεις Α΄, Β΄ και Γ΄, σύμφωνα με τον Ν. 4547/2018, ΦΕΚ 102/Α/12-06-2018, άρθρο 105.

Η έννοια «ΕΠΑ.Λ.» περιλαμβάνει:

* Ημερήσια ΕΠΑ.Λ.
* Εσπερινά ΕΠΑ.Λ.
* Πρότυπα ΕΠΑ.Λ.

Η μεταβλητή **«ΕΠΑ.Λ.»** αναφέρεται στο πλήθος των λειτουργούντων ΕΠΑ.Λ.. Για τον υπολογισμό των Ημερήσιων ΕΠΑ.Λ. προστίθενται και τα Πρότυπα ΕΠΑ.Λ..

Για τον **«Αριθμό Τμημάτων»** συνυπολογίζονται τα τμήματα γενικής παιδείας των Ημερήσιων μαζί με των Πρότυπων.

Για τη μέτρηση του **αριθμού των μαθητών** ανά Δ/νση Εκπαίδευσης συνυπολογίζονται στα Ημερήσια τα Πρότυπα και η Σιβιτανίδειος.

Η μεταβλητή **«Διδάσκοντες»** περιλαμβάνει τους μόνιμους, τους αναπληρωτές και τους ωρομίσθιους. Στους διδάσκοντες περιλαμβάνονται όσοι πραγματικά διδάσκουν την περίοδο αναφοράς, ανεξάρτητα από τη σχέση εργασίας. Δεν καταγράφονται όσοι εκπαιδευτικοί απουσιάζουν με άδεια μεγαλύτερη των 2 εβδομάδων (10 εργάσιμων ημερών). Σε αυτήν την περίπτωση το σύστημα καταγράφει τους εκπαιδευτικούς ως απόντες. Η τακτική αυτή στηρίζεται στο γεγονός ότι οι Διευθύνσεις Εκπαίδευσης για χρονικό διάστημα μεγαλύτερο των 10 εργάσιμων ημερών θα πρέπει να καλύψουν τις διδακτικές ώρες, με αναπληρωτή.

Αναλυτικά η κατηγοριοποίηση του πληροφοριακού συστήματος για τους εκπαιδευτικούς με βάση τη σχέση εργασίας είναι όπως περιγράφηκε στον Πίνακα 1.

Στους διδάσκοντες των ημερήσιων ΕΠΑ.Λ. περιλαμβάνονται οι διδάσκοντες των Πρότυπων ΕΠΑ.Λ., της Σιβιτανιδείου και των Σχολικών Εργαστηριακών Κέντρων (Σ.Ε.Κ.).

**Πίνακας 4: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων - Διδασκόντων– Σύνολο Ελλάδας**

Στον «Πίνακα 4» περιγράφεται το σύνολο της δημόσιας Δευτεροβάθμιας Εκπαίδευσης. Περιλαμβάνει τα Γυμνάσια, τα Γενικά και τα ΕΠΑ.Λ.. Οι σχολικές μονάδες διακρίνονται σε ημερήσιες και εσπερινές.

Η μεταβλητή **«Αριθμός σχολείων»:**

* για τα Γυμνάσια αναφέρεται στο πλήθος των λειτουργούντων Γυμνασίων και συμφωνεί με τις τιμές της μεταβλητής «Γυμνάσια» του «Πίνακα 1». Περιλαμβάνονται και οι γυμνασιακές τάξεις των Γυμνασίων με λυκειακές τάξεις (Λ.Τ.).
* για τα Λύκεια αναφέρεται στο πλήθος των λειτουργούντων ΓΕ.Λ. και συμφωνεί με τις τιμές της μεταβλητής «Λύκεια» του «Πίνακα 2». Περιλαμβάνονται και τα τμήματα των Λυκειακών τάξεων των Γυμνασίων με Λ. Τ..
* για τα ΕΠΑ.Λ. αναφέρεται στο πλήθος των λειτουργούντων ΕΠΑ.Λ. και συμφωνεί με τις τιμές των μεταβλητών «ΕΠΑ.Λ.» του «Πίνακα 3».

Ο **σχολικός πληθυσμός** και τα **τμήματα** κατανέμονται ανά τάξη. Ο πίνακας αναφέρεται στους ενεργούς μαθητές. Στους μαθητές ΓΕ.Λ. περιλαμβάνονται και οι μαθητές των Λυκειακών Τάξεων Γυμνασίων. Στα τμήματα των ΓΕ.Λ. περιλαμβάνονται **και** τα τμήματα των Λυκειακών Τάξεων των Γυμνασίων.

Αντίστοιχα, στους **αποφοίτους** Λυκείου συμπεριλαμβάνονται και οι απόφοιτοι των Λυκειακών Τάξεων των Γυμνασίων. Ο **αριθμός αποφοίτων** υπολογίζεται στην έναρξη του επόμενου σχολικού έτους (2023-2024), ώστε να συμπεριλαμβάνει και τους απόφοιτους-επιτυχόντες της επαναληπτικής εξεταστικής περιόδου Σεπτεμβρίου 2023. (Μέχρι και το σχολικό έτος 2013-14, στον «Πίνακα 4», ο αριθμός των αποφοίτων αναφερόταν στους αποφοίτους του προηγούμενου σχολικού έτους. Από το σχολικό έτος 2014-15 ο αριθμός των αποφοίτων αναφέρεται στο ίδιο σχολικό έτος με τα υπόλοιπα στοιχεία.)

Η μεταβλητή **«Διδάσκοντες»** περιλαμβάνει όσους πραγματικά διδάσκουν την περίοδο αναφοράς και όχι όσους απουσιάζουν με άδεια, ανεξάρτητα από τη σχέση εργασίας. Αναλυτικά η κατηγοριοποίηση του πληροφοριακού συστήματος για τους εκπαιδευτικούς με βάση τη σχέση εργασίας είναι όπως περιγράφηκε στον Πίνακα 1. Ο αριθμός των διδασκόντων ανά είδος σχολείου (Γυμνάσια, Λύκεια, ΕΠΑ.Λ) συμφωνεί με τα σύνολα των διδασκόντων, όπως παρουσιάζονται στα σύνολα των «Πινάκων 1, 2, 3». Η διαφορά είναι ότι στον «Πίνακα 4» αποτυπώνεται **και** το φύλο.

**Πίνακας 5: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων – Διδασκόντων – Σύνολο** **Αττικής**

Ο «Πίνακας 5» έχει την ίδια δομή με τον «Πίνακα 4» αλλά αναφέρεται στην Αττική.

**Πίνακας 6: Σχολικός πληθυσμός ανά φύλο που παρακολουθεί ξένες Γλώσσες (Αγγλικά, Γαλλικά, Γερμανικά, Ιταλικά) ανά είδος σχολείου και σχολικός πληθυσμός** **που παρακολουθεί καμία, μία ή δύο ξένες Γλώσσες ανά είδος σχολείου**

Ο «Πίνακας 6» παρουσιάζει τον αριθμό των μαθητών που παρακολουθούν ξένες Γλώσσες ως μάθημα Γενικής Παιδείας και επιπλέον τους μαθητές που παρακολουθούν καμία, μία ή δύο ξένες Γλώσσες ανά είδος σχολείου.

**Γυμνάσια**

Σύμφωνα με την αρ. πρωτ. 53476/ΓΔ4/2017 (ΦΕΚ 1171/Β/04-04-2017) Y.A., ορίζονται τα εξής:

* Η επιλογή της δεύτερης ξένης Γλώσσας που γίνεται στην Ε’ τάξη του Δημοτικού ισχύει έως και την Γ’ τάξη του Γυμνασίου.
* Στα Γυμνάσια όπου λειτουργούν δύο ή περισσότερα τμήματα γενικής παιδείας δημιουργούνται στην Α’ τάξη παράλληλα τμήματα δεύτερης ξένης Γλώσσας, ο αριθμός των οποίων δεν μπορεί να υπερβαίνει τον αντίστοιχο αριθμό των τμημάτων γενικής παιδείας της συγκεκριμένης τάξης. Στα Γυμνάσια όπου λειτουργεί ένα τμήμα γενικής παιδείας οι μαθητές/τριες της Α’ τάξης διδάσκονται τη δεύτερη ξένη Γλώσσα που πλειοψηφεί. Αν ο αριθμός μαθητών/τριών της γαλλικής Γλώσσας είναι ακριβώς ίσος με τον αριθμό εκείνων της γερμανικής Γλώσσας, τότε διδάσκεται ως δεύτερη ξένη Γλώσσα αυτή για την οποία υπάρχουν διαθέσιμες διδακτικές ώρες στην οικεία Διεύθυνση Πρωτοβάθμιας ή Δευτεροβάθμιας Εκπαίδευσης.
* Οι Διευθυντές/ντριες των Γυμνασίων όπου διδάσκεται η ιταλική Γλώσσα ενημερώνουν σχετικά εντός του Μαΐου τα Δημοτικά Σχολεία από τα οποία θα εγγραφούν οι νέοι μαθητές για την Α’ Γυμνασίου. Η επιλογή της ιταλικής Γλώσσας προβλέπεται μόνο εφόσον η Γλώσσα αυτή διδάσκεται στο Γυμνάσιο στο οποίο έχει ορισθεί να εγγραφούν οι ενδιαφερόμενοι/ες μαθητές/τριες και δεν μπορεί να αποτελεί λόγο εγγραφής σε άλλο Γυμνάσιο.

Επομένως, στα **Ημερήσια** **Γυμνάσια** οι μαθητές της Α’ τάξης Γυμνασίου διδάσκονται ως α’ ξένη Γλώσσα την αγγλική και ως β’ ξένη Γλώσσα τη γαλλική ή τη γερμανική Γλώσσα (παράλληλη διδασκαλία). Επιλογή της ιταλικής Γλώσσας δίνεται μόνο σε σχολεία τα οποία ανήκουν σε Διευθύνσεις Εκπαίδευσης στις οποίες έχουν οργανική θέση καθηγητές ιταλικής. Στα **Πρότυπα** Γυμνάσια μπορεί να διδάσκεται άλλη ξένη Γλώσσα ως δεύτερη Γλώσσα. Ο ελάχιστος αριθμός μαθητών για τη δημιουργία τμήματος παράλληλης διδασκαλίας στη β’ ξένη Γλώσσα είναι δώδεκα (12) μαθητές.

Στα **Εσπερινά** Γυμνάσια διδάσκεται μία ξένη Γλώσσα, η αγγλική (αρ. πρωτ. 94214/Δ2/2021, ΦΕΚ 3791/Β/13-08-2021 Υ.Α., Διορθ. σφαλμ. ΦΕΚ 4064/Β/06-09-2021).

**Γενικά Λύκεια**

Σύμφωνα με την αρ. πρωτ. 105226/Δ2/2020 (ΦΕΚ 3523/Β/25-08-2020) Y.A., ορίζονται τα εξής:

* Οι μαθητές της Α’ τάξης του Γενικού Λυκείου συνεχίζουν τη β’ ξένη Γλώσσα που διδάχτηκαν στο Γυμνάσιο (Γαλλικά ή Γερμανικά), αλλά όχι Ιταλικά.
* Ο ελάχιστος αριθμός μαθητών που απαιτείται για τη δημιουργία τμήματος είναι δεκατέσσερις (14). Σε απομονωμένες σχολικές μονάδες της ηπειρωτικής και νησιωτικής χώρας μπορούν να λειτουργήσουν τμήματα και με δώδεκα (12) μαθητές.
* Σε περίπτωση αδυναμίας λειτουργίας τμήματος στη μία από τις δύο Γλώσσες, οι μαθητές εντάσσονται υποχρεωτικά στο τμήμα β’ ξένης Γλώσσας που δημιουργείται στο σχολείο.
* Οι μαθητές που διδάχτηκαν στο Γυμνάσιο την ιταλική ως β’ ξένη Γλώσσα επιλέγουν έως τις 18 Σεπτεμβρίου στην Α’ τάξη του Γενικού Λυκείου ως β’ ξένη Γλώσσα μεταξύ της γαλλικής ή της γερμανικής Γλώσσας.

Στην Γ’ τάξη του Γενικού Λυκείου οι μαθητές μπορούν να επιλέξουν και δεύτερη ξένη Γλώσσα, αλλά αυτή δεν περιλαμβάνεται στα μαθήματα Γενικής Παιδείας.

**Επαγγελματικά Λύκεια**

Στα ημερήσια, Πρότυπα και εσπερινά **ΕΠΑ.Λ.** διδάσκεται μία ξένη Γλώσσα, η Αγγλική.

**Πίνακας 7: Σχολικός Πληθυσμός ανά φύλο και αριθμός Τμημάτων ανά Ομάδα Προσανατολισμού στη Γ’ Λυκείου σε ημερήσια και εσπερινά ΓΕ.Λ.**

Ο «Πίνακας 7» αποτυπώνει τον αριθμό μαθητών ανά φύλο και τον αριθμό τμημάτων ανά Ομάδα Προσανατολισμού στη Γ’ Λυκείου ημερήσιων και εσπερινών ΓΕΛ. Σύμφωνα με την αρ. πρωτ. Φ.253/142542/Α5/2017 (ΦΕΚ 2995/Β/31-08-2017) Υ.Α., όπως τροποποιήθηκε και ισχύει, οι Ομάδες Προσανατολισμού είναι οι εξής:

* «**Ανθρωπιστικών Σπουδών**» που περιλαμβάνει το 1ο Επιστημονικό Πεδίο με τις Ανθρωπιστικές, Νομικές και Κοινωνικές Επιστήμες
* «**Θετικών Σπουδών και Σπουδών Υγείας**» που περιλαμβάνει
	+ το 2ο Επιστημονικό Πεδίο με τις Θετικές και Τεχνολογικές Επιστήμες και
	+ το 3ο Επιστημονικό Πεδίο με τις Επιστήμες Υγείας και Ζωής
* «**Σπουδών Οικονομίας και Πληροφορικής**» που περιλαμβάνει το 4ο Επιστημονικό Πεδίο με τις Επιστήμες Οικονομίας και Πληροφορικής.

Οι μαθητές της Γ’ Λυκείου όλων των τύπων Λυκείων (π.χ. Εκκλησιαστικών, Μουσικών κτλ.) εντάσσονται σε Ομάδες Προσανατολισμού. Συνεπώς, το άθροισμα των μαθητών των Ομάδων Προσανατολισμού πρέπει να ισούται με το σύνολο των μαθητών της Γ’ Λυκείου συμπεριλαμβανομένων και των μαθητών της Γ’ Λυκείου των Γυμνασίων με Λ.Τ..

Ως **«Αριθμός Τμημάτων»** ορίζονται τα Τμήματα Ομάδων Προσανατολισμού της Γ’ Τάξης Ημερησίων και Εσπερινών ΓΕΛ, συμπεριλαμβανομένων και των αντίστοιχων τμημάτων των Γυμνασίων με Λ.Τ..

**Πίνακας 8: Ιδιωτική Εκπαίδευση- Σχολικές Μονάδες και Σχολικός Πληθυσμός ανά Δ/νση Εκπ/σης – Γυμνάσια, Λύκεια και ΕΠΑ.Λ. – Σύνολο Ελλάδας**

Στον «Πίνακα 8» αναλύεται γεωγραφικά η κατανομή σχολικών μονάδων και μαθητών στα ημερήσια Γυμνάσια, στα Ημερήσια και Εσπερινά ΓΕ.Λ. και στα Ημερήσια και Εσπερινά ΕΠΑ.Λ. ανά Δ/νση Εκπ/σης που φοιτούν στην Ιδιωτική Εκπαίδευση.

Η μεταβλητή «**Αριθμός** **Σχολείων**» αναφέρεται στο πλήθος των λειτουργούντων σχολικών μονάδων (όχι σε αναστολή).

Η μεταβλητή «**Μαθητές**» περιλαμβάνει μόνο τους ενεργούς μαθητές.